KOMISSION ASETUS (EY) N:o 2211/94,
annettu 12 päivänä syyskuuta 1994,
neuvoston asetuksen (ETY) N:o 3759/92 soveltamista koskevista yksityiskohtaisista säännöistä kalastustuotteiden tuontihintojen ilmoittamisen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1992 annetun neuvoston asetuksen (ETY) N:o 3759/92(), sellaisena kuin se on viimeksi muutettuna asetuksella (ETY) N:o 1891/93(), ja erityisesti sen 22 artiklan 6 kohdan ja 23 artiklan 5 kohdan,
sekä katsoo, että
asetuksen (ETY) N:o 3759/92 22 artiklan 3 kohdan mukaisesti jäsenvaltioiden olisi ilmoitettava komissiolle tiettyjen kalojen ja muiden kalatuotteiden hinnat; olisi määritettävä tarkka ilmoitettava hinta; olisi tarkennettava ilmoitusten määrä ja muoto; olisi vahvistettava luettelo markkinoista ja satamista, jotka niiden kaupan määrä huomioon ottaen edustavat vaihtosuhdetta yleensä ja joissa hinnat siis olisi kirjattava,
tällä asetuksella olisi korvattava yksityiskohtaisista säännöistä viitehintajärjestelmän soveltamiseksi kalastustuotealalla 29 päivänä marraskuuta 1982 annettu komission asetus (ETY) N:o 3191/82(), sellaisena kuin se on muutettuna asetuksella (ETY) N:o 3474/85(),
karpin viitehintojen vahvistamista ja vapaasti rajalla -hintojen määrittämistä koskevista yksityiskohtaisista säännöistä 25 päivänä heinäkuuta 1974 annetun komission asetuksen (ETY) N:o 1985/74(), sellaisena kuin se on muutettuna asetuksella (ETY) N:o 2046/85(), 4 artikla edellyttää jäsenvaltioita ilmoittamaan komissiolle karppiin sovellettavat vapaasti rajalla -hinnat; tämä vaatimus olisi edullista liittää tähän asetukseen ja asetuksen (ETY) N:o 1985/74 4 artikla olisi sen vuoksi poistettava, ja
tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan asetuksen (ETY) N:o 3759/92 22 ja 23 artiklan mukaisesti säädetyt yksityiskohtaiset säännöt eräiden kalastustuotteiden vapaasti rajalla -tuontihintojen ilmoittamisesta.
2 artikla
1. Jäsenvaltiot ilmoittavat komissiolle asetuksen (ETY) N:o 3759/92 liitteissä I, II, III, IV (a ja b) ja V lueteltujen vapaasti liikkeelle laskettujen tuotteiden vapaasti rajalla -hinnat. Nämä tiedot eritellään luokan, jalostusasteen sekä tuonti-ilmoituksen esittämispäivän mukaan.
2. Tässä asetuksessa "vapaasti rajalla -hinnalla" tarkoitetaan tullissa ilmoitettua arvoa.
3. Ilmoitusvelvollisuutta sovelletaan ainoastaan tavaroihin, jotka on laskettu vapaasti liikkeelle edustavilla markkinoilla tai satamissa, joilla tässä asetuksessa tarkoitetaan liitteessä lueteltuja sisääntulopaikkoja.
4. Tiedot lähetetään joka kuukauden 25 päivänä tai ensimmäisenä työpäivänä sen jälkeen niiden tuotteiden osalta, jotka on laskettu vapaasti liikkeelle kuukauden 1-15 päivänä, tai seuraavan kuukauden 10 päivänä tai ensimmäisenä työpäivänä sen jälkeen niiden tuotteiden osalta, jotka on laskettu vapaasti liikkeelle kuukauden 16 ja viimeisen päivän välisenä aikana. Tiedot lähetetään komissiolle suoraan sähköisesti heti kun tarvittavat tekniset toimenpiteet on suoritettu ja siihen saakka telekopiona komission ilmoittaman mallin mukaisesti.
3 artikla
1. Kumotaan asetus (ETY) N:o 3191/82.
2. Poistetaan asetuksen (ETY) N:o 1985/74 4 artikla.
4 artikla
Tämä asetus tulee voimaan 1 päivänä tammikuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä syyskuuta 1994.